Projecte de decret \_\_/\_\_\_\_, de \_\_ de \_\_\_\_\_\_, del Consell, d’ordenació de l’Educació Infantil.

**13.05.22**

[Preàmbul 3](#_Toc103334644)

[Títol I. Disposicions comunes 7](#_Toc103334645)

[Article 1. Objecte i àmbit d’aplicació 7](#_Toc103334646)

[Article 2. Definicions o conceptes bàsics 7](#_Toc103334647)

[Article 3. L’Educació Infantil en el marc del sistema educatiu 8](#_Toc103334648)

[Article 4. Finalitats de l’etapa 8](#_Toc103334649)

[Article 5. Principis generals 8](#_Toc103334650)

[Article 6. Principis pedagògics 8](#_Toc103334651)

[Títol II. Ordenació de l’Educació Infantil 9](#_Toc103334652)

[Capítulo I. Currículum 9](#_Toc103334653)

[Article 7. Elements del currículum 9](#_Toc103334654)

[Article 8. Objectius generals d’etapa 9](#_Toc103334655)

[Article 9. Competències, criteris d’avaluació, sabers bàsics i situacions d’aprenentatge 10](#_Toc103334656)

[Article 10. Àrees 10](#_Toc103334657)

[Article 11. Ensenyament de les llengües 10](#_Toc103334658)

[Capítulo II. Organització i temps escolar 11](#_Toc103334659)

[Article 12. Autonomia dels centres 11](#_Toc103334660)

[Article 13. Temps escolar 11](#_Toc103334661)

[Article 14. Període d’acollida 12](#_Toc103334662)

[Article 15. Els espais 12](#_Toc103334663)

[Capítulo III. Gestió pedagògica 13](#_Toc103334664)

[Article 16. Projecte educatiu de centre 13](#_Toc103334665)

[Article 17. Concreció curricular de centre i proposta pedagògica de cicle 13](#_Toc103334666)

[Article 18. Programacions d’aula 13](#_Toc103334667)

[Article 19. Tutoria i equip de cicle 14](#_Toc103334668)

[Article 20. Equip de cicle 14](#_Toc103334669)

[Article 21. Atenció a les diferències individuals 14](#_Toc103334670)

[Article 22. Coordinació per a la continuïtat del procés educatiu 15](#_Toc103334671)

[Article 23. Relació entre el centre i les famílies 15](#_Toc103334672)

[Capítulo IV. Avaluació en l’Educació Infantil 16](#_Toc103334673)

[Article 24. Avaluació 16](#_Toc103334674)

[Article 25. Característiques de l’avaluació 16](#_Toc103334675)

[Article 26. L’observació i documentació pedagògica 16](#_Toc103334676)

[Article 27. Informes d’aprenentatge 17](#_Toc103334677)

[Article 28. Documents oficials d’avaluació 17](#_Toc103334678)

[Article 29. Trasllat a un altre centre 18](#_Toc103334679)

[Article 30. Comunicació amb les mares, pares o tutors legals 18](#_Toc103334680)

[DISPOSICIONS ADDICIONALS 18](#_Toc103334681)

[Primera. Ensenyaments de religió 18](#_Toc103334682)

[Segona. Incidència pressupostària i necessitat de recursos 19](#_Toc103334683)

[DISPOSICIÓ DEROGATÒRIA 19](#_Toc103334684)

[Única 19](#_Toc103334685)

[DISPOSICIONS FINALS 19](#_Toc103334686)

[Primer. Referències al Decret 108/2014, de 4 de juliol, en normes anteriors 19](#_Toc103334687)

[Segon. Calendari d’implantació 19](#_Toc103334688)

[Tercer. Desenvolupament normatiu 19](#_Toc103334689)

[Quart. Entrada en vigor 19](#_Toc103334690)

[Annex I. Competències clau de l’Educació Infantil 20](#_Toc103334691)

[Annex II. Àrees de l’Educació Infantil 20](#_Toc103334692)

[Annex III. Situacions d’aprenentatge 20](#_Toc103334693)

[Annex IV. Fitxa de dades 20](#_Toc103334694)

Preàmbul

I

L’article 53.1 de l’Estatut d’Autonomia disposa que és competència exclusiva de la Generalitat la regulació i administració de l’ensenyament en tota la seua extensió, nivells i graus, modalitats i especialitats, sense perjudici del que disposen l’article 27 de la Constitució i les lleis orgàniques que, d’acord amb l’apartat 1 de l’article 81 d’aquella, el desenvolupen, i de les facultats que atribueix a l’Estat el número 30 de l’apartat 1 de l’article 149 de la Constitució Espanyola, per a dictar normativa bàsica en matèria d’educació.

La Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’educació, introdueix en l’anterior redacció de la norma canvis importants, molts d’aquests derivats, tal com indica la mateixa llei en l’exposició de motius, de la conveniència de revisar les mesures previstes en el text original a fi d’adaptar el sistema educatiu als reptes i desafiaments del segle XXI d’acord amb els objectius fixats per la Unió Europea i la UNESCO per a la dècada 2020/2030.

Aquesta llei defineix el currículum en l’article 6, apartat 1, com “el conjunt d’objectius, competències, continguts, mètodes pedagògics i criteris d’avaluació de cada un dels ensenyaments regulats en aquesta llei”. I en l’apartat 2 d’aquest s’especifica l’objectiu: “El currículum està orientat a facilitar el desenvolupament educatiu dels i les alumnes, i garanteix la seua formació integral, contribueix al ple desenvolupament de la seua personalitat i els i les prepara per a l’exercici ple dels drets humans, d’una ciutadania activa i democràtica en la societat actual. En cap cas pot suposar una barrera que genere abandó escolar o impedisca l’accés i gaudi del dret a l’educació”.

En l’article 12.1 la llei assenyala que “l’Educació Infantil constitueix l’etapa educativa amb identitat pròpia que atén xiquetes i xiquets des del naixement fins als sis anys” i en el 12.3, que “l’Educació Infantil té caràcter voluntari i la finalitat és la de contribuir al desenvolupament físic, afectiu, social, cognitiu i artístic dels infants, així com l’educació en valors cívics per a la convivència”.

L’article 14 que regula l’ordenació i els principis pedagògics recull, entre altres aspectes, els següents:

“L’etapa d’Educació Infantil s’ordena en dos cicles. El primer comprén fins als tres anys, i el segon, des dels tres fins als sis anys.

El caràcter educatiu d’un cicle i l’altre s’ha de recollir en una proposta pedagògica per tots els centres que impartisquen Educació Infantil.

En els dos cicles de l’Educació Infantil s’ha d’atendre progressivament el desenvolupament afectiu, la gestió emocional, el moviment i els hàbits de control corporal, les manifestacions de la comunicació i del llenguatge, les pautes elementals de convivència i relació social, així com el descobriment de l’entorn, dels éssers vius que hi conviuen i de les característiques físiques i socials del medi en què viuen. També s’hi han d’incloure l’educació en valors, l’educació per al consum responsable i sostenible i la promoció i educació per a la salut. A més, s’ha de facilitar que xiquetes i xiquets elaboren una imatge d’ells mateixos positiva i equilibrada i igualitària i adquirisquen autonomia personal.

Els continguts educatius de l’Educació Infantil s’organitzen en àrees corresponents a àmbits propis de l’experiència i del desenvolupament infantil i s’han d’abordar per mitjà d’activitats globalitzades que tinguen interés i significat per als xiquets”.

Així mateix, i d’acord amb la llei (article 12.3), “la programació, la gestió i el desenvolupament de l’Educació Infantil han d’atendre, en tot cas, la compensació dels efectes que les desigualtats d’origen cultural, social i econòmic tenen en l’aprenentatge i evolució infantil, així com la detecció precoç i atenció primerenca de necessitats específiques de suport educatiu”.

D’altra banda, el capítol III del títol preliminar, que regula el currículum i la distribució de competències, estableix en l’article 6.3 que, “amb la finalitat d’assegurar una formació comuna, el Govern, prèvia consulta a les comunitats autònomes, ha de fixar, en relació amb els objectius, competències, continguts i criteris d’avaluació, els aspectes bàsics del currículum, que constitueixen els ensenyaments mínims”.

Finalment, en l’article 14.7 s’encomana al Govern, en col·laboració amb les comunitats autònomes, la definició dels continguts educatius del currículum del primer cicle de l’Educació Infantil, aspecte que recull també l’article 6 bis, que, respecte al repartiment de competències en l’apartat c, reconeix que correspon al Govern la fixació dels ensenyaments mínims de cada un dels ensenyaments regulats en la mateixa llei.

Així doncs, les administracions educatives, d’acord amb l’article 6.5, són les responsables d’establir el currículum corresponent per al seu àmbit territorial, del qual formaran part els aspectes bàsics esmentats anteriorment. Finalment, correspon als centres mateixos desenvolupar i completar, si és el cas, el currículum de les diferents etapes i cicles en l’ús de la seua autonomia, i tal com recull la mateixa llei en el capítol II del títol V.

Pel que fa a les llengües, la Llei 4/2018 regula l’ensenyament i ús vehicular de les llengües curriculars amb la finalitat d’assegurar el domini de les competències plurilingües i interculturals i promoure la presència en l’itinerari educatiu de llengües no curriculars existents en els centres educatius.

En conseqüència, s’ha publicat el Reial decret 95/2022, d’1 de febrer, que estableix l’ordenació i els ensenyaments mínims de l’Educació Infantil i defineix els objectius, fins i principis generals i pedagògics del conjunt de l’etapa, així com les competències clau el desenvolupament de les quals ha d’iniciar-se des del començament mateix de l’escolarització i, a més, recull per a cada àrea les competències específiques previstes per a l’etapa, així com els criteris d’avaluació i els sabers bàsics establits per a cada cicle. Aquest reial decret 95/2022 ha derogat l’anterior reial decret 1630/2006, de 29 de desembre, pel qual s’estableixen els ensenyaments mínims del segon cicle de l’Educació Infantil.

La disposició final primera del Reial decret 95/2022 n’estableix el caràcter bàsic, a excepció dels criteris d’avaluació i els sabers bàsics del primer cicle recollits en l’annex 2, que són orientatius per a l’assoliment de les competències de l’etapa, així com l’annex III, sobre les situacions d’aprenentatge, que també manca del caràcter de normativa bàsica.

La disposició final tercera determina que el contingut d’aquest reial decret s’implantarà en el curs escolar 2022‑2023.

Procedeix ara determinar el currículum corresponent el nostre àmbit autonòmic, relatiu a l'etapa de l'Educació infantil per a donar resposta als reptes i a les circumstàncies actuals del sistema educatiu, completant així el marc legal establit pel Reial decret 95/2022 i reflectint tots els aspectes bàsics d'aquest Reial decret.

Amb aquest decret es deroguen el Decret 37/2008, de 28 de març, del Consell, pel qual s’estableixen els continguts educatius del primer cicle de l’Educació Infantil a la Comunitat Valenciana, el Decret 38/2008, de 28 de març, del Consell, pel qual s’estableix el currículum del segon cicle de l’Educació Infantil a la Comunitat Valenciana, així com l’Ordre de 24 de juny 2008, de la Conselleria d’Educació, sobre l’avaluació en l’etapa d’Educació Infantil.

II

L’objecte d’aquest decret respon a la funció de l’escola com un projecte social. Tots els membres de la comunitat educativa comparteixen la responsabilitat de crear un espai privilegiat de relacions, a partir dels valors ètics i democràtics, en el qual poder desenvolupar-se i, al mateix temps, construir una societat més justa, lliure i igualitària.

Per tant, l’Educació Infantil constitueix una etapa educativa amb un doble valor. D’una banda, oferir un entorn d’aprenentatge segur i estable, que possibilite la igualtat d’oportunitats des d’un desenvolupament equilibrat de xiquets i xiquetes. D’una altra banda, permetre que els xiquets i xiquetes es convertisquen en persones partícips i actives de la societat, que comprenen una sèrie de valors com la tolerància, la responsabilitat, el sentit de la comunitat, l’enteniment mutu, la igualtat de drets i responsabilitats entre totes les persones, independentment del gènere.

Per aquesta raó, aquest decret es basa en una imatge optimista de la infància. Es reconeixen els xiquets i les xiquetes com a persones capaces, intel·ligents i competents, portadors de drets i amb una cultura específica, tal com defineix la Convenció sobre els Drets del Xiquet i les observacions generals del seu comité.

Des d’aquesta perspectiva, aprendre és, per al xiquet o la xiqueta, un procés tant individual com social de construcció de nous significats a través de les relacions que li ofereix la realitat que l’envolta, que enriqueixen els propis coneixements, actituds i destreses prèviament adquirits i permeten aplicar-los a les noves situacions cada vegada més complexes.

En aquest decret, s’estableix que l’Educació Infantil ha de tindre la finalitat que les xiquetes i els xiquets desenvolupen les competències que faran possible construir una imatge positiva d’ells mateixos establint vincles segurs, reforçar la pròpia confiança i autoestima, comprendre el món en el qual viuen, adquirir uns instruments d’aprenentatge i desenvolupar una autèntica autonomia que els permetran formar part de la comunitat.

L’equip educatiu és el responsable d’organitzar un ambient ric i facilitador de relacions, el temps i les situacions d’aprenentatge i d’aplicar les estratègies pertinents, en el marc de la normativa establida, a fi d’aconseguir el màxim desenvolupament de les potencialitats de les xiquetes i xiquets, respectant-ne els interessos i aportacions i amb la col·laboració i participació de les famílies.

Així mateix, forma part del desenvolupament professional dels membres de l’equip educatiu, la reflexió i investigació sobre la pròpia pràctica que ajude a fonamentar una educació infantil de qualitat, en què el xiquet i la xiqueta és el centre del procés d’ensenyament i aprenentatge.

III

Aquest decret consta d’un preàmbul, 2 títols (dividit el segon en 4 capítols), 1 disposició addicional, 1 disposició derogatòria i 1 disposició final. El text té un total de 30 articles. A més, consta de 3 annexos: l’annex I, que recull les competències clau de l’etapa d’Educació Infantil; l’annex II, que regula el currículum de l’etapa, i l’annex III, que estableix les situacions d’aprenentatge.

El títol I està dedicat a les disposicions comunes i el títol II, a l’ordenació de l’Educació Infantil. Aquest últim regula, en el capítol I, el currículum; en el capítol II, l’organització i temps escolar; en el capítol III, la gestió pedagògica, i, en el capítol IV, l’avaluació en l’Educació Infantil.

IV

Aquest decret s’adequa als principis de bona regulació previstos en l’article 129 de la Llei 39/2015, d’1 d’octubre, del procediment administratiu comú de les administracions públiques.

Pel que fa als principis de necessitat i eficàcia, es tracta d’una norma necessària per a la regulació dels ensenyaments d’Educació Infantil de manera detallada i s’adequa a l’objectiu de desenvolupar la normativa bàsica seguint la nova redacció de la Llei orgànica 2/2006, de 3 de maig, després de les modificacions introduïdes per la Llei orgànica 3/2020, de 29 de desembre, i l’RD 95/2022, d’1 de febrer, pel qual s’estableixen l’ordenació i els ensenyaments mínims de l’Educació Infantil. Així, s’acompleix l’objectiu d’establir el currículum de l’Educació Infantil com a etapa educativa amb identitat pròpia.

Tot l’anterior aconsella que la norma autonòmica de desenvolupament no es tracte d’una revisió parcial dels decrets vigents que regulen els continguts educatius de primer i segon cicle d’Educació Infantil, sinó de l’aprovació d’un nou decret que derogue i substituïsca els anteriors.

Així doncs, aquest decret conté la regulació imprescindible per a atendre les necessitats de les xiquetes i xiquets, ja que defineix els objectius, fins, principis generals i pedagògics del conjunt de l’etapa i les competències clau que s’han de desenvolupar des de l’inici de l’escolarització.

D’acord amb el principi de proporcionalitat, aquest decret conté la regulació adequada i imprescindible de l’estructura d’aquests ensenyaments i les peculiaritats d’aquesta etapa i estableix les obligacions necessàries a fi d’atendre l’objectiu que es persegueix, ja que no hi ha cap alternativa reguladora menys restrictiva de drets.

És conforme al principi de seguretat jurídica, ja que afavoreix un marc normatiu estable, predictible, clar i de certesa, que en facilita el coneixement i comprensió. Resulta coherent amb l’ordenament jurídic, ja que respon al repartiment competencial establit en la Constitució Espanyola i en l’Estatut d’Autonomia de la Comunitat Valenciana, que assumeix de manera coherent els mandats disposats en la normativa estatal bàsica, en la normativa autonòmica i en la normativa europea. S’ha tingut en compte l’acompliment efectiu dels drets de la infància d’acord amb el que estableix la Convenció sobre els Drets del Xiquet de les Nacions Unides de 1989, així com la coherència de la regulació amb el marc estratègic per a la cooperació europea en l’àmbit de l’educació i la formació (TE 2020) de la Unió Europea. Així mateix, els currículums es basen en l’Agenda 2030 per al Desenvolupament Sostenible de l’ONU, i les competències clau que apareixen en el decret són l’adaptació al sistema educatiu espanyol de les establides en la Recomanació del Consell de la Unió Europea de 22 de maig de 2018 relativa a les competències clau per a l’aprenentatge permanent.

Respecte al principi d’eficiència, la regulació que es planteja ha tingut en consideració com a principi inspirador la reducció de càrregues administratives implícites en l’aplicació d’aquesta norma, s’han disposat les estructures d’organització, de funcionament i de participació del conjunt de la comunitat educativa, que s’han considerat adequades, oportunes i imprescindibles per a complir l’objectiu que persegueix la norma i el desenvolupament de l’autonomia de gestió dels centres educatius, tenint en compte la racionalització dels recursos públics disponibles que, a més, s’incentiva a través de la gestió telemàtica i la interconnexió de sistemes informàtics.

Compleix, també, el principi de transparència, ja que identifica clarament el propòsit i durant el procediment d’elaboració de la norma s’ha permés la participació activa dels potencials destinataris a través del tràmit d’audiència i informació pública i mitjançant la participació activa de les persones destinatàries del decret en l’elaboració d’aquest, a través de la negociació en tots els àmbits de participació: taula sectorial d’educació, taula de mares i pares, i el dictamen del Consell Escolar de la Comunitat Valenciana.

Aquesta disposició està inclosa en el Pla normatiu de l’Administració de la Generalitat per a 2022.

V

Correspon al Consell, fent ús de les competències que té, i de conformitat amb la potestat reglamentària atorgada a les administracions educatives, establir els elements del currículum que la normativa bàsica indica i concretar els aspectes de l’ordenació acadèmica que li corresponen d’acord amb la distribució competencial recollida en l’article 6.5 i en la disposició final sisena de la llei.

En conseqüència, d’acord amb el que disposa l’article 28.*c* de la Llei 5/1983, de 30 de desembre, del Consell, previ informe del Consell Escolar de la Comunitat Valenciana, conforme/oït el Consell Jurídic Consultiu de la Comunitat Valenciana, a proposta del conseller d’Educació, Cultura i Esport, prèvia deliberació del Consell en la reunió del dia XX de XX de 2022,

1. Disposicions comunes
2. Objecte i àmbit d’aplicació
3. Aquest decret té per objecte el desenvolupament del currículum, l’ordenació i l’avaluació de l’etapa de l’Educació Infantil d’acord amb el que disposen els articles 6.3 i 14. 7, de la Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, i el Reial decret 95/2022, d’1 de febrer, pel qual s’estableixen l’ordenació i els ensenyaments mínims de l’Educació Infantil.
4. Aquest decret s’aplicarà en els centres docents públics i privats que imparteixen Educació Infantil, degudament autoritzats per la conselleria competent en matèria d’Educació en el nostre àmbit autonòmic.
5. Definicions o conceptes bàsics

Per a l’aplicació d’aquest decret és necessari definir els conceptes següents:

*a*) Objectius: assoliments que s’espera que les xiquetes o xiquets hagen aconseguit en finalitzar l’etapa i la consecució de la qual està vinculada a l’adquisició de les competències clau.

*b*) Competències clau: acompliments que es consideren imprescindibles perquè els xiquets i xiquetes puguen progressar amb garanties d’èxit en l’itinerari formatiu, i afrontar els principals reptes i desafiaments globals i locals. Són l’adaptació al sistema educatiu espanyol de les competències clau establides en la Recomanació del Consell de la Unió Europea de 22 de maig de 2018 relativa a les competències clau per a l’aprenentatge permanent. (Apareixen recollides en l’annex I d’aquest decret.)

*c*) Competències específiques: acompliments que la xiqueta o xiquet ha de poder desplegar en activitats o en situacions l’abordatge dels quals requereix els sabers bàsics de cada àrea. Les competències específiques constitueixen un element de connexió entre, d’una banda, les competències clau i, d’una altra, els sabers bàsics de les àrees i els criteris d’avaluació. (Apareixen recollides en l’annex II d’aquest decret.)

*d*) Criteris d’avaluació: referents que indiquen els nivells d’acompliment esperats en el xiquet o la xiqueta en les situacions o activitats a les quals es refereixen les competències específiques de cada àrea en un moment determinat del seu procés d’aprenentatge. (Apareixen recollits en l’annex II d’aquest decret.)

*e*) Sabers bàsics: coneixements, destreses i actituds que constitueixen els continguts propis d’una àrea i l’aprenentatge dels quals és necessari per a l’adquisició de les competències específiques. L’ordre d’aquests sabers, tal com especifica cada una de les àrees, no comporta cap seqüenciació d’aprenentatge. Seguint els criteris de la concreció curricular del centre, que reconeixen la diversitat en el grup, el context educatiu o altres criteris pedagògics, l’equip docent pot aprofundir en uns més que en uns altres, a més d’agrupar-los i articular-los. (Apareixen recollits en l’annex II d’aquest decret.)

*f*) Situacions d’aprenentatge: situacions i activitats que impliquen el desplegament per part de la xiqueta o xiquet d’actuacions associades a competències clau i competències específiques, i que contribueixen a l’adquisició i desenvolupament d’aquestes. (Apareixen recollits en l’annex III d’aquest decret.)

*g*) Línia pedagògica: conjunt d’estratègies, procediments, tècniques i accions organitzades planificades pel personal educatiu, de manera conscient i reflexiva, que, coordinades entre si, tenen la finalitat de facilitar possibilitats d’aprenentatge del xiquet o la xiqueta cap a la consecució dels objectius i les competències clau i específiques.

*h*) Proposta pedagògica de cicle: desenvolupament del currículum per cada curs i que forma part de la concreció curricular del centre.

1. L’Educació Infantil en el marc del sistema educatiu
2. L’Educació Infantil constitueix l’etapa educativa amb identitat pròpia que atén xiquets i xiquetes des que s’incorporen al sistema educatiu fins que tenen sis anys.
3. Aquesta etapa s’ordena en dos cicles. El primer comprén fins als tres anys i el segon, des dels tres fins als sis anys.
4. Finalitats de l’etapa
5. La finalitat de l’Educació Infantil és contribuir al desenvolupament integral i harmònic dels xiquets i xiquetes en totes les dimensions: física, emocional, afectiva, sexual, social, cognitiva i artística; potenciar l’autonomia personal, i facilitar que cada xiquet o xiqueta puga desenvolupar una imatge positiva, equilibrada i igualitària de si mateix d’acord amb les seues característiques personals.
6. L’acció educativa ha d’acollir l’interés i la curiositat d’aprenentatge, la iniciativa de fer preguntes i de comprendre el món que l’envolta; l’habilitat de buscar respostes creatives a reptes que se li plantegen i la seua capacitat de relacionar-se, comunicar-se i aprendre de manera conjunta que té el xiquet o la xiqueta.
7. Principis generals
8. L’Educació Infantil té caràcter voluntari.
9. El segon cicle d’aquesta etapa educativa ha de ser gratuït. Quant al primer cicle, la conselleria competent en educació estendrà gradualment la gratuïtat del primer cicle i al curs 2022-23 s’assolirà la gratuïtat generalitzada del nivell dels 2 anys. Així mateix s'ha de prioritzar l’accés de les xiquetes i xiquets en situació de risc de pobresa i exclusió social i la situació de baixa taxa d’escolarització.
10. Amb l’objectiu de garantir els principis d’equitat i inclusió, la programació, la gestió i el desenvolupament de l’Educació Infantil, vetllarà per compensar els efectes que tenen les desigualtats d’origen cultural, social i econòmic en l’aprenentatge i evolució infantil, així com la detecció precoç i atenció primerenca de necessitats específiques de suport educatiu. Amb aquest mateix objectiu, les mesures organitzatives, metodològiques i curriculars que s’adopten s’han de regir pels principis del disseny universal d’aprenentatge (DUA).
11. Principis pedagògics
12. L’escola ha d’entendre’s com un espai de benestar i d’aprenentatge. La pràctica educativa s’ha de basar en el joc, l’experimentació i en experiències d’aprenentatge significatives dins de la vida quotidiana. S’ha de dur a terme en un ambient segur, on el xiquet o la xiqueta se senta atés, estimat, acceptat i puga integrar-se en el grup.

Així mateix, es vetlarà per garantir, des del primer contacte, una transició positiva des de l'entorn familiar a l'escolar, així com la continuïtat entre cicles i entre etapes.

1. L’acció educativa en aquesta etapa, en col·laboració amb les famílies, buscarà el desenvolupament integral i harmònic de l’infant, considerant-lo como una persona competent, i assentar progressivament les bases que faciliten el màxim desenvolupament de totes les seues potencialitats.
2. En els dos cicles d’aquesta etapa, s’ha d’atendre progressivament els aspectes relacionats amb el desenvolupament afectiu i la gestió emocional; el moviment, les possibilitats i necessitats del seu propi cos; la comunicació amb els altres per mitjà de diferents llenguatges; l’establiment de relacions socials de convivència i respecte; així com l’exploració de l’entorn, dels éssers vius que hi conviuen i de les característiques físiques i socials del medi en què viuen. També s’hi ha d’incloure l’educació en valors, l’educació per al consum responsable i sostenible i la promoció i educació per a la salut, partint de situacions significatives i quotidianes.
3. S’ha d’afavorir que xiquets i xiquetes adquirisquen autonomia personal i elaboren una imatge d’ells mateixos positiva, equilibrada i igualitària, lliure d’estereotips discriminatoris.
4. S’ha de fomentar el desenvolupament de tots els llenguatges i maneres de percepció específics d’aquestes edats per a desenvolupar el conjunt de les seues potencialitats, respectant l’específica cultura de la infància que defineixen la Convenció sobre els Drets del Xiquet i les observacions generals del seu comité.
5. D’igual manera, sense que resulte exigible per a afrontar l’Educació Primària, es pot afavorir una primera aproximació a la lectura i a l’escriptura a partir de textos significatius, en diferents formats, així com experiències d’iniciació en destreses logicomatemàtiques que tinguen sentit en situacions de la vida quotidiana; utilitzar les tecnologies de la informació i la comunicació com a recursos que afavoreixen el pensament creatiu, i en l’expressió visual i musical i en qualssevol altres que determine la conselleria competent en matèria d’educació.
6. Cal afavorir les primeres exposicions a una llengua estrangera, sobretot en el segon cicle d'aquesta etapa mitjançant la interacció espontània.
7. Integrar la diversitat present en un entorn cada vegada més global, multicultural i multilingüe suposa per a l’escola tot un repte, alhora que una oportunitat per a generar nous aprenentatges. En aquest context, fomentar actituds de curiositat i respecte per la llengua i cultura pròpies del nostre territori i per les llengües familiars no curriculars facilitarà la integració social i, alhora, i permetrà avançar cap a la igualtat d’oportunitats.
8. Ordenació de l’Educació Infantil
9. Currículum
10. Elements del currículum

Els elements del currículum són els objectius generals d’etapa, les competències clau, les competències específiques, els criteris d’avaluació, els sabers bàsics, les situacions d’aprenentatge i la línia pedagògica.

1. Objectius generals d’etapa

L’Educació Infantil contribueix a desenvolupar en els xiquets i les xiquetes les capacitats que els permeten:

*a*) Conéixer el seu propi cos i el dels altres, així com les seues possibilitats d’acció i aprendre a respectar les diferències.

*b*) Observar i explorar el seu entorn familiar, natural i físic, amb una actitud de curiositat i respecte, i participar en activitats socials i culturals de la comunitat.

*c*) Adquirir progressivament autonomia en les situacions de la vida quotidiana.

*d*) Desenvolupar les seues capacitats emocionals i afectives per a formar-se una imatge positiva d’ells mateixos establint vincles segurs amb les persones adultes i amb altres xiquets i xiquetes.

*e*) Relacionar-se amb els altres en igualtat i adquirir progressivament pautes elementals de convivència i relació social, així com exercitar-se en l’ús de l’empatia i la resolució pacífica de conflictes, desenvolupant actituds d’interés i ajuda, evitant qualsevol tipus de violència.

*f*) Comunicar i de representar la realitat a través dels diferents llenguatges i formes d’expressió.

*g*) Explorar l’ús del raonament logicomatemàtiques, en la lectura i l’escriptura, i en el moviment, el gest i el ritme des de les situacions quotidianes i contextualitzades.

*h*) Promoure, aplicar i desenvolupar les normes socials que fomenten la igualtat entre les persones, independentment del gènere.

*i)* Descobrir la riquesa multilingüe i multicultural present en la societat, on conviuen la llengua pròpia i oficial, el valencià, i el castellà, llengua cooficial, a més d’altres llengües familiars i desenvolupar actituds positives envers aquesta diversitat.

*j*) Desenvolupar habilitats comunicatives en les dos llengües oficials i iniciar-se en la descoberta d’una llengua estrangera.

1. Competències, criteris d’avaluació, sabers bàsics i situacions d’aprenentatge
2. En l’annex I d’aquest decret s’estableixen les competències clau de l’etapa.
3. En l’annex II d’aquest es fixen les competències específiques de cada àrea, que són comunes per als dos cicles de l’etapa, així com els criteris d’avaluació i els coneixements, destreses i actituds, enunciats en forma de sabers bàsics, que s’estableixen per a cada cicle en cada una de les àrees. Aquests elements curriculars s’estableixen amb caràcter orientatiu per al primer cicle i conformen, junt amb els objectius generals d’etapa, els ensenyaments mínims del segon cicle.
4. Per a l’adquisició i desenvolupament de les competències a les quals es refereixen els apartats anteriors, l’equip docent ha de dissenyar situacions d’aprenentatge, d’acord amb els principis que, amb caràcter orientatiu, s’estableixen en l’annex III d’aquest decret.
5. Àrees
6. Els ensenyaments de l’Educació Infantil s’organitzen en àrees corresponents a tots els àmbits propis de l’experiència i del desenvolupament infantil. S’han d’abordar per mitjà de propostes globalitzades d’aprenentatge que tinguen interés i significat per als xiquets i les xiquetes.
7. Les àrees d’Educació Infantil són les següents:

I Creixement en harmonia.

II Descobriment i exploració de l’entorn.

III Comunicació i representació de la realitat.

1. Aquestes àrees han d’entendre’s com a àmbits d’experiència intrínsecament relacionats entre si, per la qual cosa es requereix un plantejament educatiu que promoga la configuració de situacions d’aprenentatge globals, significatives i estimulants que ajuden a establir relacions entre tots els elements que les conformen.
2. Ensenyament de les llengües
3. La Llei 4/2018 regula l’ensenyament i ús vehicular de les llengües curriculars amb la finalitat d’assegurar el domini de les competències plurilingües i interculturals i promoure la presència en l’itinerari educatiu de llengües no curriculars existents en els centres educatiu. Amb aquest objectiu estableix un model lingüístic basat en l’aplicació del Programa d’Educació Plurilingüe i Intercultural (PEPLI).
4. Cada centre educatiu determina el Projecte lingüístic de centre (PLC) que concreta i adequa el PEPLI atenent al context socioeducatiu i demolingüístic.
5. En el Pla d’ensenyament i ús de les llengües del PLC es determina la proporció d’ús vehicular de les llengües oficials, el valencià i el castellà, i de l’anglés.
6. Així mateix, en el Pla d’ensenyament i ús de les llengües es concreta la metodologia que s’ha d’emprar a l’hora d’ensenyar les llengües i que ha de fomentar-se en el tractament integrat de les llengües i el tractament integrat de les llengües i els continguts.
7. En aquesta línia, les llengües vehiculars han d’estar presents en situacions comunicatives quotidianes, funcionals, lúdiques i participatives que requerisquen la interacció oral. S’han de recrear contextos reals per a afavorir el procés natural d’adquisició de les llengües per part dels xiquets i les xiquetes.
8. D’altra banda, en el Pla de normalització lingüística del PLC, s’estableixen els objectius i les accions que han de promoure l’ús del valencià en els diversos àmbits d'intervenció del centre (administratiu, de gestió i planificació pedagògica del centre, social i d'interrelació amb l'entorn), fet que afavorirà l'adquisició de la llengua minoritzada en els infants així com el desenvolupament d’actituds positives cap al valencià.
9. Organització i temps escolar
10. Autonomia dels centres
11. La conselleria competent en educació ha d’afavorir l’autonomia pedagògica i organitzativa dels centres, així com el treball en equip educatiu i l’activitat investigadora d’aquest a partir de la reflexió de la seua pràctica educativa.
12. A més, ha de fomentar l’intercanvi d’experiències entre els i les mestres i el personal educador dels diferents centres, i una formació permanent que permeta la transformació educativa a partir del concepte de xiqueta i xiquet competent i autònom que protagonitza el procés d’ensenyament i aprenentatge.
13. Al mateix temps, els centres poden establir mesures de flexibilitat en l’elaboració de models oberts de propostes pedagògiques, els espais i els temps amb la finalitat de personalitzar i millorar les experiències d’aprenentatge i desenvolupament de les xiquetes i els xiquets, segons els termes que establisca la conselleria amb competències en matèria d’educació.
14. Tots els centres que impartisquen Educació Infantil han d’incloure en el projecte educatiu la proposta pedagògica a la qual es refereix l’article 16 d’aquest decret, que ha de recollir el caràcter educatiu d’un cicle i l’altre.
15. La conselleria competent en educació ha de facilitar als equips educatius orientacions, assessorament, recursos específics i activitats de formació.
16. Temps escolar
17. El període lectiu en Educació Infantil s’entén com la distribució en seqüències temporals de la pròpia vida quotidiana que permet alternar diferents tipus i ritmes d’activitat amb períodes de descans, alimentació i cures quotidianes en funció de les necessitats biològiques dels xiquets i xiquetes, tenint en compte que tots els moments de la jornada tenen caràcter educatiu.
18. El desenvolupament de la jornada ha de garantir el benestar i els drets dels infants, per això s’ha d’organitzar sota els principis de flexibilitat i globalitat que permeten a l’equip educatiu adaptar-la a les propostes d’aprenentatge, de manera que l’horari estiga sempre al servei de la línia pedagògica del centre.
19. El centre, dins de l’autonomia que té, pot organitzar entrades i eixides flexibles dins del període lectiu que ajuden en el moment de separació i trobada entre els xiquets i xiquetes, les famílies i el tutor o tutora.
20. La incorporació per primera vegada al centre dels xiquets i xiquetes ha de ser flexible i incloure un període d’acollida que es recollirà en el projecte educatiu de centre.
21. Període d’acollida
22. L’entrada a l’escola infantil suposa un gran canvi emocional tant per al xiquet o la xiqueta com per a la família. Com se senten acollits i l’atenció rebuda els primers dies són aspectes molt importants per a crear vincles de seguretat i de confiança a l’escola.
23. Els centres han de vetlar per garantir, des del primer contacte, una transició positiva des de l’entorn familiar cap a l’escolar amb l’objectiu que les xiquetes i xiquets puguen vincular-se amb el nou espai, amb el grup i amb l’adult de referència.
24. Abans del començament del curs escolar, o en el període d’inscripció, els centres han d’organitzar unes jornades que permeten a les famílies i a les seues filles o fills familiaritzar-se amb els espais i compartir experiències comunes. També s’ha d’informar en què consisteix el període d’acollida les pautes o recomanacions de les actuacions que faciliten l’entrada a l’escola i l’organització temporal de la incorporació dels xiquets i xiquetes.
25. La tutora o tutor, abans de l’entrada a l’escola, ha de realitzar una primera trobada individual amb la família i el xiquet o la xiqueta, d’acord amb el que especifica l’article 29.
26. El benestar del xiquet o la xiqueta condiciona que el període d’acollida siga més llarg o menys. Els centres, en virtut de l’autonomia que tenen, han d’organitzar, durant el més de setembre, el procés d’una manera flexible, progressiva i respectuosa a través de:
	1. Presència de familiars: els xiquets i xiquetes estan acompanyats per un membre de la família, almenys els primers dies, fins que les famílies i el tutor o tutora consideren que l’infant se sent segur i confiat en l’espai.
	2. L’organització de grups reduïts i calendari: fixar els dies de la setmana i l’horari en què s’incorporen aquests grups.
	3. El temps d’estada al centre educatiu també pot ser gradual, amb una ampliació progressiva del temps que roman cada xiquet o xiqueta fins a arribar a la jornada escolar completa.
27. Els tutors o tutores han de documentar, a partir de l’observació del xiquet o xiqueta, com es relaciona i ha construït el vincle amb l’espai, el grup i l’adult de referència, tant les experiències que l’hagen afavorida com les circumstàncies que l’hagen dificultada. Alhora, ha de servir per a observar possibles dificultats o barreres i/o fortaleses d’accés, de participació i d’aprenentatge. Aquesta informació es recull, a més, en la fitxa dades bàsiques, tal com especifica l’article 27.
28. L’equip educatiu ha de reflexionar i avaluar com s’ha viscut aquest període, tant pels xiquets i xiquetes, famílies i pels tutors o persones que hi han participat. Les conclusions que es deriven de l’avaluació s’han d’incloure en la memòria final per a poder-les tindre en compte en el curs escolar següent.
29. Els espais
30. Tots els espais de l’escola són educatius, han de ser acollidors, flexibles i estar endreçat. Han d’oferir oportunitats de joc, de llibertat de moviment, de relació, d’exploració i de descans, dins d’un clima de benestar, adaptant-se de manera personalitzada als moments evolutius i als ritmes d’aprenentatge.
31. La tutora o el tutor ha de dissenyar entorns i contextos, dins de la vida quotidiana, rics en oportunitats i de relacions, que potencien la autonomia, la comunicació, la curiositat natural i els desitjos d’aprendre dels xiquets i xiquetes, i al mateix temps, oferir l’espai com un lloc de convivència i d’investigació per a infants i adults.
32. Gestió pedagògica
33. Projecte educatiu de centre
34. El projecte educatiu és el document que permet concretar i guiar la pràctica educativa a través dels acords de l’equip educatiu en la manera d’entendre la infància, l’aprenentatge i la funció de l’escola amb la finalitat de donar coherència al procés educatiu.
35. Cada centre educatiu, d’acord amb l’autonomia pedagògica i organitzativa que té, ha d’elaborar un projecte educatiu que definisca la identitat del centre i la seua particularitat. que inclourà, junt amb els aspectes indicats a l’article 56 del Decret 253/2019, de 29 de novembre, les mesures per l’acolliment dels xiquets i de les xiquetes i de les seues famílies.
36. El projecte educatiu és una eina útil per a cohesionar l’equip educatiu, ja que requereix reflexionar i prendre acords que permeten revisar, actualitzar i consensuar els principis i valors que donen identitat al centre.
37. El projecte educatiu del centre ha d’estar a l’abast de la comunitat educativa, preferentment per mitjans electrònics o telemàtics, per a permetre que les famílies i les persones que s’hi incorporen coneguen la línia pedagògica del centre.
38. Concreció curricular de centre i proposta pedagògica de cicle
39. La concreció curricular forma part del projecte educatiu del centre. És el document que correspon fixar i aprovar al Claustre per tal d’impulsar i desenvolupar els principis, els objectius i línia pedagògica pròpia per a un aprenentatge competencial orientat a l’exercici d’una ciutadania activa.
40. Els centres han de desenvolupar, completar, adequar i concretar el currículum establit en aquest decret, i adaptar-lo a les característiques personals de cada xiqueta o xiquet, així com a la seua realitat socioeducativa. Aquests acords han de formar part de la proposta pedagògica per a cada cicle, que s’ha de recollir en la concreció curricular del centre.
41. La proposta pedagògica de cicle concretarà per a cada curs partirà dels diferents elements curriculars que s’estableixen en l’annex II.
42. L’equip de cicle ha d’elaborar les situacions d’aprenentatge tenint en compte les diferents àrees, les característiques dels xiquets i xiquetes i de l’entorn al centre.
43. La concreció curricular, a més de la proposta pedagògica prevista en el punt 2, ha d’incloure:
44. la coordinació amb els centres de destinació de les xiquetes i xiquets quan canvien de centre.
45. la coordinació amb els i les mestres de Primària per al procés de transició i evolució des de l’Educació Infantil fins a l’Educació Primària, tal com especifica l’article 21
46. els models d’informes per a cada un dels cursos del cicle d’Educació Infantil
47. els instruments de recollida i de registre de la informació
48. Programacions d’aula
49. La programació d’aula, fruit de la reflexió pedagògica, s’ha de considerar un instrument flexible i obert, en construcció, revisió i millora constants.
50. Els i les mestres i el personal educador que atenen el grup han d’elaborar i avaluar les programacions d’aula en coherència amb el currículum establit en aquest decret i els criteris acordats en les propostes pedagògiques de cicle.
51. El tutor o la tutora ha d’elaborar una programació d’aula en què projecte les intencions educatives en l’organització de les situacions d’aprenentatge i desenvolupament que s’oferisquen als infants en el context educatiu d’acord amb les característiques, els interessos i necessitats col·lectives i individuals dels xiquets i les xiquetes.
52. La programació d’aula partirà de la línia pedagògica del centre i ha d’incloure els elements següents:
53. Característiques del grup.
54. Situacions d’aprenentatge.
55. Organització dels espais individuals i col·lectius.
56. Distribució del temps.
57. Selecció i organització dels recursos i materials.
58. Mesures d’atenció a la diversitat i a les diferències individuals.
59. Observació i documentació pedagògica: instruments de recollida i models de registre.
60. En les programacions d’aula s’han de preveure les adequacions necessàries per a atendre als xiquets i xiquetes amb la necessitat específica de suport educatiu des d’una perspectiva inclusiva, tenint en compte els principis del DUA.
61. Tutoria
	1. Cada grup té un tutor o tutora que ha de realitzar el seguiment, tant individual com de grup, del procés d’aprenentatge de tots els infants, i afavorir que se senten segurs i acollits.
	2. El tutor o tutora ha de coordinar l’acció del conjunt de mestres o de professionals educadors que intervenen del grup.
	3. El tutor o tutora ha de mantindre una relació permanent amb la família, a fi de facilitar l’exercici dels drets reconeguts en l’article 4.1.*d* de la Llei orgànica 8/1985, de 3 de juliol, reguladora del dret a l’educació, i també per a sensibilitzar sobre les possibilitats educatives que ofereix l’Educació Infantil.
	4. L’equip directiu ha d’afavorir la continuïtat de la mestra o mestre o del personal educador en un mateix grup al llarg de tot el cicle.
62. Equip de cicle
63. L’equip de cicle està constituït pel tutor de cada grup i les persones que intervinguen en el cicle.

Als centres d’Educació Infantil i d’Educació Primària que incorporen infants del primer cicle d’Educació Infantil, el personal que estiga a càrrec d’aquests ensenyaments s’incorporarà a l’equip de cicle d’Educació Infantil.

1. Els equips de cicle han de reflexionar de manera compartida sobre el sentit de les seues actuacions, la coherència de les propostes que ofereixen als xiquets i xiquetes i l’adequació de l’organització i selecció dels materials.
2. L’equip de cicle decideix el format i contingut dels informes d’aprenentatge de cada curs i l’informe global individualitzat.
3. Atenció a les diferències individuals
4. L’atenció a tots els infants i, especialment, als xiquets i xiquetes amb necessitats específiques de suport educatiu es fonamentaran en els principis d'equitat i inclusió que s’estableix en la norma vigent d’inclusió.
5. Tots els xiquets i xiquetes, independentment de les especificitats individuals o de caràcter social, tenen dret a una educació adequada a les seues característiques personals, necessitats, interessos i estil cognitiu, és per això que l’atenció individualitzada constitueix la pauta ordinària de l’acció educativa de l’equip docent i altres professionals de l’educació.
6. Les concrecions curriculars que elaboren els centres han de ser flexibles per a permetre propostes pedagògiques ajustades a les singularitats de cada xiqueta o xiquet i que puguen complir l’atenció a les diferències individuals amb l’objectiu d’assegurar el màxim desenvolupament de les seues capacitats personals.
7. La conselleria competent en matèria d’educació ha d’establir procediments que permeten la detecció precoç de les dificultats que poden donar-se en els processos d’ensenyament i aprenentatge i la prevenció d’aquestes a través de plans i programes que en faciliten una intervenció precoç. Així mateix, han de facilitar la coordinació de tots els sectors que intervinguen en l’atenció dels xiquets i xiquetes.
8. Els centres han d’adoptar les mesures adequades dirigides a les xiquetes i xiquets que presenten necessitat específica de suport educatiu.
9. Així mateix, han d’adoptar la resposta educativa que millor s’adapte a les característiques i necessitats personals dels xiquets i xiquetes que presenten necessitats educatives especials.
10. Les actuacions i programes d’ensenyament intensiu de les llengües oficials de la Comunitat Valenciana per als infants nouvingut previstes a la norma que regula l’organització de la resposta educativa per a la inclusió.
11. D'altra banda, s'aplicaran els programes personalitzats per a l’adquisició i l’ús funcional de la comunicació, el llenguatge i la parla, i la millora de les dificultats específiques d’aprenentatge, des d’una perspectiva inclusiva.
12. Coordinació per a la continuïtat del procés educatiu
13. Els centres, per a garantir el procés educatiu i evolució positiva de tots els xiquets i xiquetes, han de reflectir en la concreció curricular la coherència necessària i continuïtat entre els diferents cicles d’Educació Infantil i també amb l’etapa d’Educació Primària, la qual cosa requereix l’estreta coordinació entre els equips educatius.
14. Els equips directius de cada centre han de vetlar per reconéixer la singularitat i l’entitat pròpia de l’Educació Infantil perquè la finalitat no siga convertir-la en unaetapa preparatòria per a l’Educació Primària.
15. Els tutors i les tutores han d’intercanviar informació per a facilitar l’acollida dels xiquets i xiquetes en el nou cicle o etapa a través de pràctiques educatives que donen continuïtat al procés educatiu iniciades en l’etapa d’Educació Infantil.
16. Igualment, s’ha de vetlar per a establir mecanismes de coordinació amb les famílies.
17. En finalitzar el cicle o l’etapa, el tutor o la tutora ha d’emetre un informe global individualitzat de final de cicle o etapa de cada xiqueta o xiquet, definit en l’article 27.
18. Relació entre el centre i les famílies
19. A fi de respectar la responsabilitat fonamental de les mares i pares o tutors legals en aquesta etapa, els centres d’Educació Infantil han de cooperar estretament amb ells amb la condició de garantir la continuïtat educativa entre el centre i la família.
20. Els centres han d’adoptar mecanismes de comunicació periòdica amb les famílies que permeten la participació i col·laboració per a recollir informació necessària, informar-les i orientar-les sobre els processos d’ensenyament i aprenentatge dels xiquets i xiquetes.
21. El centre ha d’establir, al començament de cada curs, el calendari de reunions, entrevistes, lliurament dels informes escrits i altres mitjans que considere adequats per a facilitar la informació a les famílies sobre el seguiment i l’evolució educativa de les seues filles i fills.
22. Avaluació en l’Educació Infantil
23. Avaluació
24. L’avaluació en aquesta etapa està orientada a recollir informació rellevant per a conéixer i valorar el procés de desenvolupament i aprenentatge dels xiquets i xiquetes viscuts a l’escola.
25. L’avaluació en l’Educació Infantil tracta d’identificar la història personal de vida que ja tenen abans d’entrar a l’escola i els trets personals, culturals, estils d’aprenentatge que marcaran el ritme i característiques de l’evolució de cada xiqueta o xiquet.
26. A aquest efecte, es prenen com a referència els criteris d’avaluació establits per a cada cicle en cada una de les àrees per a observar el desenvolupament de les competències sense pretendre que tots arriben a aconseguir-los de la mateixa manera ni al mateix temps.
27. Quan el desenvolupament o el procés d’aprenentatge d’una xiqueta o xiquet no és el que s’espera d’acord amb la proposta pedagògica del centre, s’han d’establir mesures de suport. Aquestes mesures s’han d’adoptar en el moment del curs en què es detecten les dificultats i s’han de dirigir a garantir el desenvolupament de les competències específiques.
28. Característiques de l’avaluació
29. L’avaluació és global i contínua. L’avaluació té caràcter continu i global, ja que ha de considerar-se com una part integrada de tots els moments d’ensenyament-aprenentatge i no com un registre o presa de decisions al final de cada trimestre. L’observació i la documentació pedagògica constitueixen dues de les estratègies de l’avaluació contínua d’aquesta etapa.
30. L’avaluació és qualitativa i positiva. L’avaluació explica l’evolució dels xiquets i xiquetes; en cap cas s’avaluen els resultats atorgant qualificacions. Ha de ser positiva, ja que valora els processos individuals i capacitats de cada xiqueta o xiquet, i no les limitacions.
31. L’avaluació també té una funció formativa perquè pot contribuir a millorar el procés d’ensenyament i d’aprenentatge de tots els professionals a través de la recollida d’informacions que permeta:
	1. conéixer i entendre com es desenvolupen i aprenen els xiquets i xiquetes.
	2. saber en quin moment del procés de desenvolupament i aprenentatge es troba cada xiquet o xiqueta per a comprendre i donar resposta a les seues necessitats, interessos, motivacions i facilitar el màxim desenvolupament de les seues capacitats.
	3. reflexionar sobre la pròpia pràctica educativa per a valorar-la i poder ajustar-la o millorar-la.
32. Els xiquets i xiquetes han de participar en la seua pròpia valoració i regulació del procés de desenvolupament i aprenentatge.
33. Les mares, pares, tutores o tutors legals han de participar i donar suport a l’evolució del procés educatiu dels seus fills, filles, tutelats o tutelades, així com conéixer les decisions relatives a l’avaluació i col·laborar en les mesures que adopten els centres per a facilitar el seu progrés educatiu.
34. L’observació i documentació pedagògica
35. L’observació i la documentació són dues eines bàsiques que sense reflexió no comporten avaluació.
36. El procés d’observació i documentació pedagògica són interdependents i permeten a l’equip educatiu recollir, registrar, analitzar, interpretar i comunicar la informació sobre algun d’aquests tres objectes d’avaluació:
	1. Mostrar algun aspecte de la vida a l’escola dels xiquets i xiquetes o de la cultura de la infància.
	2. Fer visible algun procés d’aprenentatge que s’ha dut a terme de manera col·lectiva o individual.
	3. Eina d’estudi per a la millora contínua de la pràctica docent.
37. L’equip de cicle ha de decidir els instruments de recollida i de models de registre de la informació per a cada un dels objectes d’avaluació.
38. La documentació pot estar dirigida als xiquets i xiquetes, famílies, equip educatiu, professionals de l’etapa següent o a la comunitat educativa.
39. Informes d’aprenentatge
40. L’objectiu dels informes ha de ser el d’explicar la individualitat del xiquet o la xiqueta i el procés de desenvolupament que ha viscut a l’escola en el moment concret de l’emissió.
41. El missatge que transmet l’informe ha de ser clar per a la família i per al xiquet o xiqueta: constituir un relat descriptiu, contextualitzat i que mostre el seu desenvolupament global des de les seues múltiples capacitats, deixant clara la possibilitat real d’una evolució.
42. Els centres han d’establir, en la concreció curricular, els models d’informes per a cada un dels cursos. Els equips educatius han d’acordar els apartats que han de contindre els informes per a cada nivell educatiu, així com els registres que s’han d’utilitzar per a recollir i interpretar la informació.
43. El tutor o tutora ha d’elaborar un informe d’aprenentatge personalitzat i únic per a cada xiquet o xiqueta a partir del model acordat per l’equip d’educatiu. S’ha de redactar sempre amb expressions que no etiqueten el xiquet o la xiqueta, i que valoren els aspectes relacionats amb la seua individualitat que es volen subratllar: progressos, esforços, dificultats, talents, la seua relació amb altres xiquets i xiquetes, adults i espai. A més, en aquests informes es poden utilitzar altres llenguatges, a part del llenguatge verbal, que ajuden a comunicar la informació i a interpretar-la.
44. Les informacions que s’oferisquen han d’estar sempre sustentades en els registres i les observacions prèviament obtinguts i sobre les quals s’ha reflexionat de manera individual i col·lectiva en les sessions d’equip.
45. Els informes d’aprenentatges s’han d’incorporar a l’arxiu personal de cada xiquet o xiqueta.
46. Documents oficials d’avaluació
47. A l’inici de l’escolaritat, el centre educatiu ha d’obrir un arxiu personal amb els documents següents:
48. Fitxa de dades bàsiques: ha de contindre les dades personals, familiars, sociopsicopedagògiques i mèdiques del procés de desenvolupament i rellevants per a la vida escolar del xiquet o la xiqueta. Aquesta fitxa s’ha d’ajustar al model establit en l’annex IV.
49. Resum de l’escolarització: ha de reflectir els cursos en què la xiqueta o el xiquet ha sigut escolaritzat al llarg de l’etapa, el centre i les observacions sobre les circumstàncies de l’escolarització. S’hi poden adjuntar també altres documents personals que es consideren rellevants. Aquest resum de l’escolarització ha d’ajustar-se al model establit en l’annex V.
50. Informe global individualitzat de final de cicle o etapa del xiquet o la xiqueta elaborat pel centre: ha de reflectir, a partir de les dades obtingudes en l’avaluació contínua, el procés educatiu dut a terme pel xiquet o la xiqueta i el nivell d’adquisició dels aprenentatges bàsics. L’informe ha d’estar acompanyat d’una reflexió elaborada per l’equip educatiu sobre el grau d’assoliment d’aquests criteris d’avaluació en relació a les competències específiques del cicle. Aquest document s’ha de transmetre a la mestra o el mestre tutor del xiquet o la xiqueta, ja que ha de servir d’informació per a l’inici del cicle o etapa següent.
51. Quan un xiquet o xiqueta haja sigut identificat amb necessitats educatives especials, s’ha d’incloure en el seu resum de l’escolarització una còpia de la valoració sociopsicopedagògiques, així com informació dels suports i les adaptacions curriculars que s’hagen realitzat.
52. El resum de l’escolarització i l’informe global individualitzat del xiquet o la xiqueta els han de signar la directora o director del centre.
53. L’arxiu personal s’ha de tancar a la fi de l’Educació Infantil o quan la xiqueta o el xiquet es trasllade a un altre centre.
54. L’arxiu personal s’ha de custodiar en el centre i s’ha de conservar mentre aquest existisca.
55. Trasllat a un altre centre

En cas de trasllat del xiquet o la xiqueta a un altre centre, i per a facilitar-ne la incorporació, el centre de destinació ha de sol·licitar en el centre d’origen la fitxa de dades bàsiques, el resum d’escolarització, l’últim informe d’avaluació i la informació complementària que el centre considere adequada.

1. Comunicació amb les mares, pares o tutors legals
2. Els centres han de garantir, com a mínim, una entrevista individual amb les mares, pares o tutors legals a l’inici de l‘escolaritat i una reunió col·lectiva per grup coincidint amb l’entrega dels informes escrits indicats a l’apartat 4 d’aquest article.
3. A més, la persona tutora podrà realitzar les entrevistes i les reunions individuals i col·lectives que asseguren un adequat seguiment dels infants i el trasllat de la informació adequada a les persones progenitores.
4. El tutor o la tutora, a l’inici de l’escolaritat del xiquet o la xiqueta, ha de realitzar una entrevista individual amb la família amb la finalitat d’observar i recollir algunes dades inicials, les relacions que s’estableixen, els models de comunicació i les interaccions dels xiquets en el nou espai. Així mateix, es pot aprofitar aquesta reunió per a resoldre dubtes, incerteses i aclarir quines són les expectatives inicials. És el moment d’acollir emocionalment i d’iniciar una relació de confiança i de col·laboració amb la família.

Amb les dades obtingudes en aquesta entrevista, s’ha d’omplir la fitxa de dades bàsiques i s’ha d’integrar en l’arxiu personal del xiquet o la xiqueta.

1. Les tutores o tutors han d’entregar a les mares, pares o tutors legals, com a mínim, dos informes escrits, a partir de les dades obtingudes en l’avaluació contínua. Si és el cas, aquest informe ha de reflectir les mesures d’adaptació i de suport que es duen a terme.

En l’últim curs de cada cicle, s’ha d’elaborar l’informe global individualitzat de final de cicle o etapa, segons el que estableix l’article 27.

DISPOSICIONS ADDICIONALS

Primera. Ensenyaments de religió

1. Els ensenyaments de religió s’han d’incloure en el segon cicle de l’Educació Infantil d’acord amb el que estableix la disposició addicional segona de la Llei orgànica 2/2006, de 3 de maig, d’educació.
2. La conselleria competent en matèria d’educació ha de vetlar perquè els ensenyaments de religió respecten els drets de totes les xiquetes i xiquets i de les seues mares, pares tutors o tutores legals i perquè no supose cap discriminació el fet de rebre o no aquests ensenyaments.
3. Els centres educatius, en el període de matrícula dels infants, han de garantir que, les mares, pares, els tutors o tutores legals de les xiquetes i els xiquets puguen manifestar la voluntat que reben o no ensenyaments de religió.
4. La determinació del currículum de l’ensenyament de religió catòlica i de les diferents confessions religioses amb les quals l’Estat ha subscrit acords de cooperació en matèria educativa és competència, respectivament, de la jerarquia eclesiàstica i de les autoritats religioses corresponents.
5. Els centres educatius disposaran de les mesures organitzatives perquè els xiquets i les xiquetes, els pares, mares, tutors o tutores dels quals no hagen optat perquè cursen ensenyaments de religió reben la deguda atenció educativa.
6. Els ensenyaments de religió o la atenció educativa tindran una càrrega horària d’un màxim d’una hora setmanal.

Segona. Incidència pressupostària i necessitat de recursos

La implementació i el desenvolupament posterior d’aquest decret no poden tindre cap incidència en la dotació de tots i cada un dels capítols de despesa assignats en la Conselleria d’Educació, Cultura i Esport, i en tot cas han d’atendre’s amb els mitjans personals i materials que aquesta tinga assignats.

DISPOSICIÓ DEROGATÒRIA

Única

* 1. Queden derogats el Decret 37/2008, de 28 de març, del Consell, pel qual s’estableixen els continguts educatius del primer cicle de l’Educació Infantil a la Comunitat Valenciana; el Decret 38/2008, de 28 de març, del Consell, pel qual s’estableix el currículum del segon cicle de l’Educació Infantil a la Comunitat Valenciana.
	2. Queda derogada l’Ordre de 24 de juny 2008, de la Conselleria d’Educació, sobre l’avaluació en l’etapa d’Educació Infantil.
	3. Queden derogades totes les altres normes de rang igual o inferior que s’oposen al que estableix aquesta ordre.

DISPOSICIONS FINALS

1. Referències al Decret 108/2014, de 4 de juliol, en normes anteriors

Sempre que no s’oposen al que disposa aquest decret, les referències al Decret 37/2008, de 28 de març, i al Decret 38/2008, de 28 de març, realitzades en normes de rang inferior o igual a aquest decret, es consideren referides a aquest decret.

1. Calendari d’implantació

Les modificacions introduïdes en el currículum, l’organització i els objectius d’Educació Infantil s’han d’implantar en el curs escolar 2022-2023.

1. Desenvolupament normatiu

Correspon a la persona titular de la Conselleria d’Educació dictar, en l’àmbit de les seues competències, totes les disposicions que siguen necessàries per a l’execució i desenvolupament del que estableix aquest decret.

1. Entrada en vigor

Aquest decret entrarà en vigor l’endemà de ser publicat en el *Diari Oficial de la Generalitat Valenciana*.

Annex I. Competències clau de l’Educació Infantil

Annex II. Àrees de l’Educació Infantil

Annex III. Situacions d’aprenentatge

Annex IV. Fitxa de dades